Broj: 711-I-717-M-263/22-02-19

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Rikarda Novaka, gradonačelnika Grada Hvara, za davanjem mišljenja Povjerenstva,** na 171. sjednici održanoj dana 13. svibnja 2022.g. donosi sljedeću

**ODLUKU**

**Na temelju članka 23. stavka 6. ZSSI-a, daje se suglasnost obvezniku Kuzmanu Novaku, zamjeniku gradonačelnika Grada Hvara do 03. lipnja 2021.g., da u razdoblju od 18 mjeseci nakon prestanka obnašanja dužnosti zamjenika gradonačelnika Grada Hvara, bude imenovan na radno mjesto direktora trgovačkog društva Nautički centar Hvar d.o.o., s obzirom da iz utvrđenih okolnosti konkretnog slučaja, vezanih za poslovne odnose između Grada Hvara i navedenog trgovačkog društva, koji su nastali za vrijeme mandata obveznika, ne proizlazi postojanje sukoba interesa.**

 Obrazloženje

Zahtjev za davanjem suglasnosti Povjerenstva podnio je obveznik Rikardo Novak, gradonačelnik Grada Hvara. U Povjerenstvu zahtjev je zaprimljen 09. svibnja 2022. pod poslovnim brojem 711-U-4856-M-263/22-01-4, povodom kojeg se vodi predmet broj M-263/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Rikardo Novak obnašao dužnost gradonačelnika Grada Hvara u mandatu 2017.-2021.g. te ponovno od 4. lipnja 2021.g. Slijedom navedenog, obveznik Rikardo Novak dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži suglasnost za imenovanje Kuzmana Novaka direktorom trgovačkog društva Nautički centar Hvar d.o.o. u vlasništvu Grada Hvara, a budući da je Kuzman Novak obnašao dužnost zamjenika gradonačelnika Grada Hvara od 8. lipnja 2017.g. do 4. lipnja 2021.g. Nadalje, obveznik navodi da su tijekom mandata Kuzmana Novaka postojali poslovni odnosi s navedenim trgovačkim društvom u smislu da je Nautičkom centru Hvar dana suglasnost Grada Hvara za upravljanje javnim wc-om montažnog tipa na period od 5 godina kao i da je od 2017.g.-2020.g. Nautički centar Hvar izvršio uplatu u gradski proračun radi priključka na struju u Vlasništvu Grada Hvara.

Uvidom u registar obveznika kojeg ustrojava i vodi Povjerenstvo utvrđeno je da je Kuzman Novak obnašao dužnost zamjenika gradonačelnika Grada Hvara od 8. lipnja 2017.g. do 3. lipnja 2021.g.

Uvidom u sudski registar Trgovačkog suda u Splitu utvrđeno je da je trgovačko društvo Nautički centar Hvar d.o.o. osnovano od strane Grada Hvara te da je osoba ovlaštena za zastupanje društva Luka Buzolić koji društvo zastupa samostalno i pojedinačno.

Nadalje, uvidom u dostavljenu dokumentaciju Povjerenstvo je utvrdilo da je Zaključkom KLASA: 020-01/19-01/13, URBROJ: 2128/01-01/1-19-01 od 25. ožujka 2019.g. gradonačelnik Grada Hvara Rikardo Novak u ime Grada Hvara dao suglasnost trgovačkom društvu Nautički centar Hvar d.o.o. na upravljanje javnim wc-om na rok od 5 godina.

Isto tako, iz dostavljene dokumentacije razvidno je da je trgovačko društvo Nautički centar Hvar d.o.o. radi priključka na struju u vlasništvu Grada Hvara u 2017.g. izvršio uplatu u iznosu 43.378,95 kuna, u 2018.g. u iznosu 52.678,31 kuna, u 2019.g. u iznosu 115.218,24 kune te 2020.g. u iznosu 48.231,90 kuna.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 7. istog članka ZSSI-a propisano je da će u slučaju iz stavaka 1. ovoga članka Povjerenstvo obvezniku dati suglasnost za imenovanje, izbor ili sklapanje ugovora, ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda

Povjerenstvo stoga obrazlaže kako iz prikupljene dokumentacije proizlazi da je za vrijeme mandata obveznika Kuzmana Novaka, između Grada Hvara kao tijela javne vlasti u kojem je obveznik obnašao dužnost i trgovačkog društva Nautički centar Hvar d.o.o., gdje obveznik po prestanku mandata namjerava obnašati dužnost direktora, bilo poslovnih odnosa. Povjerenstvo je stoga navedene poslovne odnose cijenilo u smislu postojanja okolnosti iz kojih bi proizlazio eventualni sukob interesa navedenog obveznika.

Međutim, Povjerenstvo ističe kako unatoč činjenici da je postojao poslovni odnos između Grada i trgovačkog društva Nautički centar Hvar d.o.o., u istom nije sudjelovao obveznik.

S obzirom na sve navedeno, Povjerenstvo sukladno članku 23. stavku 7. ZSSI-a daje suglasnost obvezniku Kuzmanu Novaku da prije proteka 18 mjeseci od prestanka obnašanja dužnosti, prihvati imenovanje na upravljačku funkciju u trgovačkom društvu Nautički centar Hvar d.o.o.

Isto tako, Povjerenstvo ističe kako nema zapreke, u smislu članka 23. stavka 7. ZSSI-a, da Nautički centar Hvar d.o.o. kojem je osnivač Grad Hvar imenuje Kuzmana Novaka za direktora navedenog trgovačkog društva i prije proteka 18 mjeseci od prestanka njegova mandata zamjenika gradonačelnika Grada Hvara.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Rikardo Novak, elektronička dostava
2. na znanje obveznik Kuzman Novak, osobnom dostavom
3. Objava na internetskoj stranici Povjerenstva
4. Pismohrana